b'\n_START_ARTICLE_\nOrhei\n_START_SECTION_\nEtimologie\n_START_PARAGRAPH_\nPotrivit lui Iorgu Iordan, numele ora\xc8\x99ului vine din ungurescul v\xc3\xa1r + hely (cetate + loc), \xc3\xaensemn\xc3\xa2nd \xe2\x80\x9eloc al cet\xc4\x83\xc8\x9bii\xe2\x80\x9d, cu sensul "locul unde era o cetate". Originea maghiar\xc4\x83 a numelui a fost sus\xc8\x9binut\xc4\x83 \xc8\x99i de cercet\xc4\x83torii Nicolae Dr\xc4\x83ganu, \xc8\x98tefan Ciobanu, A. V. Sava, Alexandru Boldur, Alexandru Graur, Anatol Eremia \xc8\x99i al\xc8\x9bii._NEWLINE_Cuv\xc3\xa2ntul "orhei" a fost atestat  \xc8\x99i \xc3\xaen limba popula\xc8\x9biei locale, cu sensul \xe2\x80\x9edeal \xc3\xaent\xc4\x83rit, cet\xc4\x83\xc8\x9buie sau_NEWLINE_curte boiereasc\xc4\x83 p\xc4\x83r\xc4\x83sit\xc4\x83\xe2\x80\x9d _NEWLINE_\xc3\x8en epoca sovietic\xc4\x83, se c\xc4\x83utau pentru toate denumirile moldovene\xc8\x99ti etimologii turco-t\xc4\x83tare (iar c\xc3\xa2nd existau, ele erau oficializate \xc3\xaen locul celor moldovene\xc8\x99ti, precum Bender sau Cahul \xc3\xaen loc de Tighina sau Frumoasa). Prin urmare, \xc8\x99i pentru Orhei s-a presupus o origine t\xc4\x83t\xc4\x83reasc\xc4\x83 (mai ales c\xc4\x83 T\xc4\x83tarii au st\xc4\x83p\xc3\xa2nit o vreme cetatea) astfel c\xc4\x83 \xc3\xaen epoca sovietic\xc4\x83, etimologia maghiar\xc4\x83 nu putea fi luat\xc4\x83 \xc3\xaen seam\xc4\x83. Se invoca atunci motivul c\xc4\x83 nu este atestat \xc3\xaen dic\xc8\x9bionarele maghiare cuv\xc3\xa2ntul "v\xc3\xa1rhely", obiec\xc8\x9bie pueril\xc4\x83 deoarece limba maghiar\xc4\x83 este una sintetic\xc4\x83, \xc8\x99i aproape toate substantivele pot fi al\xc4\x83turate ca s\xc4\x83 formeze un cuv\xc3\xa2nt nou. Dic\xc8\x9bionarele se limiteaz\xc4\x83 la \xc3\xaen\xc8\x99irarea cuvintelor compuse mai des folosite, iar "v\xc3\xa1rhely" este un cuv\xc3\xa2nt maghiar specific, deci rar folosit._NEWLINE_Numele se trage de la osta\xc8\x99ii secui pe care voievozii Moldovei \xc3\xaei stabilisera aici \xc3\xaen drumul T\xc4\x83tarilor, care st\xc4\x83p\xc3\xa2niser\xc4\x83 cetatea \xc3\xaentre 1224 \xc8\x99i 1359._NEWLINE__NEWLINE_Aceea\xc8\x99i etimologie de "loc unde a fost o cetate, ruin\xc4\x83" este atribuit\xc4\x83 indirect Orheiului \xc8\x99i de Dimitrie Cantemir, care localizeaz\xc4\x83 Orheiul Vechi la ruinele cet\xc4\x83\xc8\x9bii dacice Petrodava: _NEWLINE_\xe2\x80\x9eNumele \xc3\xaei vine de la cetatea Orhei asezat\xc4\x83 pe r\xc3\xaeul R\xc4\x83ut, care nu e prea mare, dar cu toate aceastea e frumoas\xc4\x83 \xc8\x99i are cu prisosin\xc8\x9b\xc4\x83 tot ceea ce este trebuitor vie\xc8\x9bii omului. Lacul Orheiului este a\xc8\x99ezat \xc3\xaen aproape de aceasta spre r\xc4\x83s\xc4\x83rit, \xc8\x99i astronul minunat din aceast lac. Pe malul dinspre apus al lacului \xc3\xaen mijlocul codrilor de\xc8\x99i, se v\xc4\x83d urmele unei cet\xc4\x83\xc8\x9bi vechi, numit\xc4\x83 de locuitori Orheiul Vechi. Judec\xc3\xa2nd dup\xc4\x83 a\xc8\x99ezarea ei, pare s\xc4\x83 fie cetatea Petrodava din Dacia.\xe2\x80\x9d\n_START_SECTION_\nIstorie\n_START_PARAGRAPH_\nPrimele dou\xc4\x83 a\xc8\x99ez\xc4\x83ri umane, identificate de arheologi pe teritoriul actual al ora\xc8\x99ului, au ap\xc4\x83rut aproximativ \xc3\xaen anul 1300 \xc3\xae.e.n. Pe vatra acestor a\xc8\x99ez\xc4\x83ri s-au colecat diverse obiecte datate din epoca bronzului (sec. XIV-XII \xc3\xae.e.n.). \xc3\x8en anul 900 \xc3\xae.e.n. au existat alte localit\xc4\x83\xc8\x9bi. \xc3\x8en anii 300-400 au ap\xc4\x83rut 2 a\xc8\x99ez\xc4\x83ri care s-au men\xc8\x9binut p\xc3\xa2n\xc4\x83 \xc3\xaen anul 200 \xc3\xae.e.n., c\xc3\xa2nd au fost devastate \xc8\x99i arse de triburile germanice ale bastarnilor. \xc3\x8en perioada roman\xc4\x83, sec. II-IV e.n., au existat alte 2 localit\xc4\x83\xc8\x9bi, distruse \xc3\xaen 376 e.n. de hoardele hunilor. Pe locul acestor sate s-au colectat diferite obiecte, mai ales cioburi de vase._NEWLINE_De asemenea, \xc3\xaen preajma Orheiului sunt 18 movile funerare construite de triburile popoarelor nomade._NEWLINE_\xc3\x8en secolele VII-VIII aici se g\xc4\x83sesc artefacte din cultura Dridu, apoi \xc3\xaen secolele IX-XII apar mici forma\xc8\x9biuni statale (cnezate denumite Sklavinii sau Vl\xc4\x83sii, \xc3\xaen func\xc8\x9bie de predominan\xc8\x9ba slav\xc4\x83 sau romanic\xc4\x83) dintre care cele mai apropiate de cursul mijlociu al Nistrului intr\xc4\x83 \xc3\xaen zona de infuen\xc8\x9b\xc4\x83 a Rusiei Kievene, ulterior a cnezatului Gali\xc8\x9biei. \xc3\x8en 1223 hoardele t\xc4\x83tare trec Nistrul, c\xc4\x83l\xc4\x83resc \xc3\xaen sus pe R\xc4\x83ut jefuind satele sau st\xc3\xa2nele \xc3\xaent\xc3\xa2lnite, \xc8\x99i, d\xc3\xaend de aceast\xc4\x83 vale prielnic\xc4\x83 de la cotitura r\xc3\xaeului \xc3\xae\xc8\x99i dau seama, ca to\xc8\x9bi predecesorii lor, de avantajele pe care le prezint\xc4\x83 acest loc. Cotropitorii n-au stat aici mult timp (deceniile 4-6 ale secoluloui XIV), dar au reu\xc8\x99it s\xc4\x83 imprime localit\xc4\x83\xc8\x9bii de la cotitur\xc4\x83 o \xc3\xaenf\xc4\x83\xc8\x9bi\xc8\x99are oriental\xc4\x83. T\xc4\x83tarii au \xc3\xaen\xc4\x83l\xc8\x9bat o moschee, un caravan-sarai, o luxoas\xc4\x83 baie public\xc4\x83, mausolee-mazare. Pe aceast\xc4\x83 palm\xc4\x83 de p\xc4\x83m\xc3\xaent, pe ruinele ora\xc8\x99ului de tip oriental, la \xc3\xaenceputul secolului al XIV-lea a ap\xc4\x83rut Orheiul Vechi, care a \xc3\xaentrat \xc3\xaen componen\xc8\x9ba statului feudal moldovenesc \xc3\xaentemeiat \xc3\xaen 1359. \xc3\x8ens\xc4\x83, prima atestare documentar\xc4\x83 a Orheiului Vechi dateaz\xc4\x83 din 1 aprilie 1470.  T\xc4\x83taro-mongolii, r\xc4\x83ma\xc8\x99i pe teritoriul ce ulterior avea s\xc4\x83 se numeasc\xc4\x83 Orheiul Vechi, au fost asimila\xc8\x9bi de c\xc4\x83tre popula\xc8\x9bia b\xc4\x83\xc8\x99tina\xc8\x99\xc4\x83 \xc8\x99i cre\xc8\x99tina\xc8\x9bi._NEWLINE_Ora\xc8\x99ul moldovenesc Orheiul Vechi a avut o importan\xc8\x9b\xc4\x83 strategic\xc4\x83. Faptul c\xc4\x83 era situat \xc3\xaen apropierea Nistrului \xe2\x80\x93 calea comercial\xc4\x83 de importan\xc8\x9b\xc4\x83 ce lega Europa central\xc4\x83 cu Mediterana \xc8\x99i \xc8\x9b\xc4\x83rile Orientului \xe2\x80\x93 a favorizat transformarea lui \xc3\xaentr-un mare t\xc3\xaerg de iarmaroace._NEWLINE_Prima m\xc4\x83rturie documentare referitoare la Orhei pe locul actual dateaz\xc4\x83 din 1554 \xc3\xaentr-un act emis de c\xc4\x83tre Movil\xc4\x83 Voievod. \xc3\x8en acel document, domnitorul d\xc4\x83ruia m\xc4\x83n\xc4\x83stirilor Dragomirna \xc8\x99i Secu \xe2\x80\x9eun iaz cu iez\xc4\x83tur\xc4\x83, l\xc3\xa2ng\xc4\x83 Orhei\xe2\x80\x9d . Totodat\xc4\x83, afl\xc4\x83m c\xc4\x83 la data respectiv\xc4\x83 localitatea deja exista. Orheiul e unul dintre cele mai vechi ora\xc8\x99e ale Moldovei. Din anul 1599 Orheiul este trecut \xc3\xaen documentele oficiale ca t\xc3\xa2rg, iar localitatea se dezvolta \xc3\xaen continuu devenind un centru al comer\xc8\x9bului \xc3\xaen regiune. Catedrala de piatr\xc4\x83 alb\xc4\x83 \xe2\x80\x93 martor taciturn al acestor timpuri de demult apuse se \xc3\xaenal\xc8\x9b\xc4\x83 ast\xc4\x83zi pe un d\xc3\xaemb la \xc3\xaentrare \xc3\xaen ora\xc8\x99. Tot aici a fost instalat\xc4\x83 \xc8\x99i statuia din bronz a lui Vasile Lupu, domnitor al \xc8\x9a\xc4\x83rii Moldovei \xc3\xaen anii 1634-1653. Acest edificiu este unul dintre primele monumente de arhitectur\xc4\x83 moldoveneasc\xc4\x83 medieval\xc4\x83 \xc8\x99i a fost ridicat conform voin\xc8\x9bei domne\xc8\x99ti. T\xc3\xa2rgul a cunoscut o \xc3\xaenflorire economic\xc4\x83 \xc3\xaen timpul domniei (1634-1653) lui Vasile Lupu, care a ref\xc4\x83cut lacul Orheiului, a construit poduri, a reamenajat mai multe str\xc4\x83zi, a \xc3\xaentemeiat l\xc3\xa2ng\xc4\x83 Orhei, o \xe2\x80\x9eslobozie\xe2\x80\x9d, venitul c\xc4\x83reia revenea doamnei sale. Vasile Lupu este ctitorul catedralei \xe2\x80\x9eSf. Dumitru\xe2\x80\x9d din Orhei, una din cele 15 ctitorii ale sale. Paul de Alep, care a trecut prin t\xc3\xa2rgul Orhei \xc3\xaen 1653 scria \xc3\xaen jurnalul de c\xc4\x83l\xc4\x83torie: \xe2\x80\x9ecasele sunt din piatr\xc4\x83 \xc8\x99i lemn, iar str\xc4\x83zile pavate cu sc\xc3\xa2nduri, cum erau \xc8\x99i la Ia\xc8\x99i\xe2\x80\x9d._NEWLINE_La 1835 Orheiul a devenit centru de uezd. A crescut num\xc4\x83rul popula\xc8\x9biei, a c\xc4\x83p\xc4\x83tat dezvoltare industria me\xc8\x99te\xc8\x99ug\xc4\x83reasc\xc4\x83. Dar din punct de vedere economic Orheiul nu mai putea concura cu asemenea noi centre industrial-comerciale ca Chi\xc8\x99in\xc4\x83ul, B\xc4\x83l\xc8\x9biul, Tighina._NEWLINE_\xc3\x8en 1902 popula\xc8\x9bia ora\xc8\x99ului constituia 14.800 locuitori, inclusiv: 7.000 evrei, 5000 moldoveni, 2.800 ru\xc8\x99i, ruteni \xc8\x99i al\xc8\x9bii. \xc3\x8en acea perioad\xc4\x83 suprafa\xc8\x9ba p\xc4\x83m\xc3\xa2ntului, care apar\xc8\x9binea ora\xc8\x99ului, era de 1.282 desetine, inclusiv 400 cu seli\xc8\x99te. Din dealul Ivanos se extragea cel mai bun var, cu care se f\xc4\x83cea comer\xc8\x9b \xc3\xaentins. Ora\xc8\x99ul mai de\xc8\x9binea fabrici mici de lum\xc3\xa2n\xc4\x83ri \xc8\x99i mai multe t\xc4\x83b\xc4\x83c\xc4\x83rii._NEWLINE_\xc3\x8en anul 1907 la Orhei este deschis un gimnaziu de fete cu 4 clase, transformat \xc3\xaen 1910 \xc3\xaen liceu cu 7 clase._NEWLINE_La 25 martie 1918, cei 52 de consilieri ai Zemstvei din Orhei au votat unanim Mo\xc8\x9biunea de Unire a Jude\xc8\x9bului Orhei cu Rom\xc3\xa2nia._NEWLINE_P\xc3\xa2n\xc4\x83 \xc3\xaen anul 1947 Orheiul a fost centru de jude\xc8\x9b, \xc3\xaen componen\xc8\x9ba c\xc4\x83ruia intrau raioanele Bravicea, Chiperceni, Criuleni, Orhei, R\xc4\x83spopeni, Rezina, Susleni \xc8\x99i Telene\xc8\x99ti. Prin reforma administrativ\xc4\x83 din 1947 jude\xc8\x9bele sunt desfiin\xc8\x9bate \xc8\x99i Orheiul devine centru raional._NEWLINE_\xc3\x8en 1998 ora\xc8\x99ul Orhei a devenit re\xc8\x99edin\xc8\x9ba jude\xc8\x9bului Orhei. \xc3\x8en 2001, odat\xc4\x83 cu revenirea la raioane \xc3\xaen calitate de unit\xc4\x83\xc8\x9bi teritorial-administrative, ora\xc8\x99ul Orhei cap\xc4\x83t\xc4\x83 statut de centru al raionului omonim._NEWLINE_Conform datelor Biroului Na\xc8\x9bional de Statistic\xc4\x83, la 1 ianuarie 2013 popula\xc8\x9bia ora\xc8\x99ului Orhei constituia 33.500 persoane. Popula\xc8\x9bia era de 21.065 de locuitori, conform ultimului recens\xc4\x83m\xc3\xa2nt din 2014.\n_START_SECTION_\nGeografie\n_START_PARAGRAPH_\nOra\xc8\x99ul Orhei este amplasat \xc3\xaen centrul Republicii Moldova, la o distan\xc8\x9b\xc4\x83 de 45\xc2\xa0km spre nord de Chi\xc8\x99in\xc4\x83u pe traseul Chi\xc8\x99in\xc4\x83u-B\xc4\x83l\xc8\x9bi pe malul r\xc3\xa2ului R\xc4\x83ut._NEWLINE_Ora\xc8\x99ul ocup\xc4\x83 o suprafa\xc8\x9b\xc4\x83 de 1402 ha, are un cadru natural foarte variat \xc8\x99i pitoresc, situarea dealurilor \xc8\x99i a versan\xc8\x9bilor permi\xc8\x9b\xc3\xa2nd crearea de perspective \xc8\x99i compozi\xc8\x9bii urbane ce accentueaz\xc4\x83 formele naturale. Terenurile agricole extravilane ocup\xc4\x83 218 ha, cariera de piatr\xc4\x83 \xe2\x80\x9eIvanos\xe2\x80\x9d ocup\xc4\x83 54 ha. Cadrul natural, \xc3\xaen care este situat ora\xc8\x99ul, are un mare poten\xc8\x9bial urbanistic neexploatat, ce permite crearea unui sistem diversificat \xc8\x99i bine structurat de zone verzi. \xc3\x8en acest sens, trebuie men\xc8\x9bionat\xc4\x83 lunca r. R\xc4\x83ut, precum \xc8\x99i atractivitatea din punct de vedere turistic, istoric \xc8\x99i rolul de agrement cu microclimat balnear a codrilor din apropierea localit\xc4\x83\xc8\x9bii. R\xc3\xa2urile R\xc4\x83ut \xc8\x99i Ivanos \xc8\x99i iazul din ora\xc8\x99 constituie re\xc8\x9beaua hidrografic\xc4\x83 a ora\xc8\x99ului._NEWLINE_Suprafa\xc8\x9ba total\xc4\x83 a spa\xc8\x9biilor din intravilan destinate \xc3\xaenverzirii este de 184 ha sau 9,1% din suprafa\xc8\x9ba total\xc4\x83 a ora\xc8\x99ului din care 70% sunt acoperite cu vegeta\xc8\x9bie forestier\xc4\x83, iar restul se completeaz\xc4\x83 anual. Conform datelor pentru anul 2001 p\xc4\x83durile ocup\xc4\x83 22 ha, iar arbu\xc8\x99tii \xe2\x80\x93 8 ha._NEWLINE_Din resursele minerale ora\xc8\x99ul dispune de z\xc4\x83c\xc4\x83minte de piatr\xc4\x83 \xc8\x99i argil\xc4\x83. De asemenea pe teritoriul urbei sunt terenuri ocupate cu cariere deschise, cu pietri\xc8\x99, bol\xc4\x83v\xc4\x83ni\xc8\x99, terenuri cu exces permanent de umiditate, s\xc4\x83r\xc4\x83turate, erodate, cu alunec\xc4\x83ri de teren \xc8\x99i ravene. \xc3\x8en ora\xc8\x99 este amplasat defileul Orhei, arie protejat\xc4\x83 din categoria monumentelor naturii de tip geologic sau paleontologic.\n_START_SECTION_\nDemografie\n_START_PARAGRAPH_\nMi\xc8\x99c\xc4\x83rile demografice \xc8\x99i migratorii au influen\xc8\x9bat considerabil structura de v\xc3\xa2rst\xc4\x83 a popula\xc8\x9biei. Se \xc3\xaenregistreaz\xc4\x83 o tendin\xc8\x9b\xc4\x83 stabil\xc4\x83 de \xc3\xaemb\xc4\x83tr\xc3\xa2nire cauzat\xc4\x83 de sc\xc4\x83derea ratei cre\xc8\x99terii naturale datorit\xc4\x83 \xc3\xaenr\xc4\x83ut\xc4\x83\xc8\x9birii situa\xc8\x9biei social-economice \xc3\xaen ora\xc8\x99 \xc8\x99i nivelului sc\xc4\x83zut de trai al familiilor.\n_START_SECTION_\nStructura etnic\xc4\x83\n_START_PARAGRAPH_\nConform recens\xc4\x83m\xc3\xa2ntului popula\xc8\x9biei din 2014  popula\xc8\x9bia ora\xc8\x99ului Orhei se ridic\xc4\x83 la 21065 de locuitori.\n_START_SECTION_\nEconomie\n_START_PARAGRAPH_\nDomeniul economic al ora\xc8\x99ului este reprezentat prin trei sectoare importante pentru dezvoltarea economiei locale: sectorul industrial, sectorul comer\xc8\x9b \xc8\x99i servicii, sectorul transport \xc8\x99i alte servicii publice (telecomunica\xc8\x9bii, asigurarea cu energie electric\xc4\x83 \xc8\x99i agent termic, aprovizionarea cu ap\xc4\x83 potabil\xc4\x83, canalizare, gestionarea de\xc8\x99eurilor etc.)._NEWLINE_Sectorul industrial e ramura prioritar\xc4\x83 a economiei ora\xc8\x99ului \xc8\x99i cuprinde 19 \xc3\xaentreprinderi industriale. \xc3\x8en economia ora\xc8\x99ului rolul de baz\xc4\x83 \xc3\xael joac\xc4\x83 \xc3\xaen primul r\xc3\xa2nd \xc3\xaentreprinderile mari: \xe2\x80\x9eOrhei-Vit\xe2\x80\x9d S.A., "Chateau Vartely" SRL, \xe2\x80\x9eFabrica de p\xc3\xa2ine\xe2\x80\x9d S.A., \xe2\x80\x9eGabiny\xe2\x80\x9d S.A. Fabrica de fermentare a tutunului, \xe2\x80\x9eOrlact\xe2\x80\x9d S.R.L., \xe2\x80\x9eOrhei-Vin\xe2\x80\x9d S.A., \xe2\x80\x9eGalanta\xe2\x80\x9d S.A. \xc3\x8en prezent sectorul industrial fabric\xc4\x83 \xc3\xaen special produse alimentare, sucuri, conserve, lactate, panifica\xc8\x9bie, \xc8\x9big\xc4\x83ri \xc8\x99i b\xc4\x83uturi alcoolice \xc8\x99i r\xc4\x83coritoare, m\xc4\x83rfuri de uz casnic, galanterie, \xc3\xaenc\xc4\x83l\xc8\x9b\xc4\x83minte. Se reanimeaz\xc4\x83 activitatea \xc3\xaen construc\xc8\x9bie._NEWLINE_Sectorul comer\xc8\x9b \xc8\x99i servicii reprezint\xc4\x83 o ramur\xc4\x83 important\xc4\x83 a economiei locale. Num\xc4\x83rul prestatorilor de servicii a crescut de 2 ori \xc8\x99i a atins cifra de 132 unit\xc4\x83\xc8\x9bi. A crescut volumul serviciilor de comunica\xc8\x9bii, de pia\xc8\x9b\xc4\x83, medicale, \xc3\xaenv\xc4\x83\xc8\x9b\xc4\x83m\xc3\xa2nt \xc8\x99.a. Totodat\xc4\x83 s-a redus volumul serviciilor sociale prestate cu plat\xc4\x83: transportarea c\xc4\x83l\xc4\x83torilor, servicii culturale, juridice, bancare, turism \xc8\x99i excursii._NEWLINE_\xc3\x8en afar\xc4\x83 de agen\xc8\x9bii economici din sfera de producere pe teritoriul ora\xc8\x99ului sunt amplasate 14 sta\xc8\x9bii de alimentare cu petrol, 18 cazangerii, 1 sta\xc8\x9bie de epurare, 2 cariere.\n_START_SECTION_\nFinan\xc8\x9bele publice locale\n_START_PARAGRAPH_\nConform analizei, \xc3\xaen perioada anilor 1995-2001 veniturile la bugetul or\xc4\x83\xc8\x99enesc au crescut de la 4,3 mln. lei \xc3\xaen 1995 la 12,1 mln. lei \xc3\xaen 2001. \xc3\x8en anul 2001 au fost planificate venituri \xc8\x99i cheltuieli \xc3\xaen sum\xc4\x83 de 8415 mii lei. Au fost executate venituri \xc3\xaen sum\xc4\x83 de 12050 mii lei \xc8\x99i cheltuieli de 11170 mii lei. Circa 8% sau 943 mii lei din veniturile executate au fost transferate \xc3\xaen bugetul jude\xc8\x9bean. Structura cheltuielilor \xc3\xaen perioada de analiz\xc4\x83 r\xc4\x83m\xc3\xa2ne aproximativ constant\xc4\x83, cea mai mare parte din care revine sistemului municipal de educa\xc8\x9bie \xc8\x99i \xc3\xaenv\xc4\x83\xc8\x9b\xc4\x83m\xc3\xa2nt \xe2\x80\x93 66,1%.\n_START_SECTION_\nInfrastructur\xc4\x83\n_START_PARAGRAPH_\nSursele de ap\xc4\x83 potabil\xc4\x83 ce alimenteaz\xc4\x83 popula\xc8\x9bia or. Orhei sunt situate at\xc3\xa2t pe teritoriul ora\xc8\x99ului, c\xc3\xa2t \xc8\x99i pe teritoriul satelor vecine. Apa este distribuit\xc4\x83 consumatorilor prin 2 sta\xc8\x9bii de pompare. Ora\xc8\x99ul dispune \xc3\xaen total de 15 f\xc3\xa2nt\xc3\xa2ni arteziene. Lungimea re\xc8\x9belelor de alimentare cu ap\xc4\x83 potabil\xc4\x83 a ora\xc8\x99ului este de 160,9\xc2\xa0km. Aproape 65-70% din locuitori sunt conecta\xc8\x9bi la instala\xc8\x9biile or\xc4\x83\xc8\x99ene\xc8\x99ti de epurare a apelor uzate. Circula\xc8\x9bia intern\xc4\x83 \xc3\xaen ora\xc8\x99 este asigurat\xc4\x83 de 97 de microbuze.\n_START_SECTION_\nCultur\xc4\x83\n_START_PARAGRAPH_\nOra\xc8\x99ul Orhei este o localitate cu valori \xc8\x99i tradi\xc8\x9bii culturale bogate. Urbea dispune de 63 monumente istorico-memoriale, de art\xc4\x83 \xc8\x99i arhitectur\xc4\x83, dintre care 14 sunt de importan\xc8\x9b\xc4\x83 na\xc8\x9bional\xc4\x83, iar 49 de importan\xc8\x9b\xc4\x83 local\xc4\x83, 2 case de cultur\xc4\x83, 7 biblioteci \xc8\x99i 2 institu\xc8\x9bii de \xc3\xaenv\xc4\x83\xc8\x9b\xc4\x83m\xc3\xa2nt artistic (pictur\xc4\x83 \xc8\x99i muzic\xc4\x83). \xc3\x8en ora\xc8\x99 activeaz\xc4\x83 9 colective artistice de amatori cu un num\xc4\x83r de 180 persoane ce au performan\xc8\x9be \xc3\xaen domeniu \xc8\x99i un centru de conservare \xc8\x99i propagare a tradi\xc8\x9biilor \xc8\x99i valorilor culturale. Me\xc8\x99terii populari (\xc3\xaen piatr\xc4\x83, lozie, ol\xc4\x83rit, argil\xc4\x83, lemn) vesti\xc8\x9bi pe timpuri nu transmit arta me\xc8\x99te\xc8\x99ug\xc4\x83ritului tinerilor genera\xc8\x9bii deoarece nu sunt create condi\xc8\x9biile necesare pentru a studia \xc8\x99i a practica me\xc8\x99te\xc8\x99ugurile populare.\n_START_SECTION_\nEduca\xc8\x9bie\n_START_PARAGRAPH_\nSistemul de \xc3\xaenv\xc4\x83\xc8\x9b\xc4\x83m\xc3\xa2nt din Orhei este prezentat de 7 institu\xc8\x9bii pre\xc8\x99colare cu o capacitate de 1600 locuri, la moment \xc3\xaencadreaz\xc4\x83 1025 pre\xc8\x99colari, ceea ce constituie 56% din contingentul respectiv de v\xc3\xa2rst\xc4\x83; 4 gimnazii, 3 licee, 2 \xc8\x99coli medii cu o popula\xc8\x9bie \xc8\x99colar\xc4\x83 de 6242 elevi, \xc8\x99coala polivalent\xc4\x83 cu 361 elevi \xc3\xaen \xc3\xaenv\xc4\x83\xc8\x9b\xc4\x83m\xc3\xa2ntul secundar profesional; colegiul de medicin\xc4\x83 cu un num\xc4\x83r de 252 studen\xc8\x9bi; colegiul pedagogic cu un num\xc4\x83r de 624 studen\xc8\x9bi; 4 institu\xc8\x9bii extra\xc8\x99colare. \xc3\x8en sistemul or\xc4\x83\xc8\x99enesc de \xc3\xaenv\xc4\x83\xc8\x9b\xc4\x83m\xc3\xa2nt activeaz\xc4\x83 481 pedagogi dintre care 188 profesori de\xc8\x9bin\xc4\x83tori de grad didactic I \xc8\x99i II \xc8\x99i 9 de gradul superior. \xc3\x8encep\xc3\xa2nd cu anul \xc8\x99colar 2000/2001 se semnaleaz\xc4\x83 o cre\xc8\x99tere a num\xc4\x83rului de copii cuprin\xc8\x99i \xc3\xaen \xc3\xaenv\xc4\x83\xc8\x9b\xc4\x83m\xc3\xa2ntul liceal \xc8\x99i descre\xc8\x99terea num\xc4\x83rului de copii cuprin\xc8\x99i \xc3\xaen \xc3\xaenv\xc4\x83\xc8\x9b\xc4\x83m\xc3\xa2ntul primar.\n_START_SECTION_\nSport\n_START_PARAGRAPH_\n\xc3\x8en Orhei \xc3\xae\xc8\x99i are sediul clubul de fotbal FC Milsami Orhei (anterior numit Viitorul Orhei). \xc3\x8en sezonul 2014-2015 echipa a c\xc3\xa2\xc8\x99tigat \xc3\xaen premier\xc4\x83  titlul de campioan\xc4\x83 a Moldovei, acesta fiind \xc8\x99i primul caz c\xc3\xa2nd o echip\xc4\x83 dintr-un alt ora\xc8\x99 dec\xc3\xa2t Chi\xc8\x99in\xc4\x83u \xc8\x99i Tiraspol c\xc3\xa2\xc8\x99tig\xc4\x83 titlul \xc3\xaen Republica Moldova. Milsami mai de\xc8\x9bine o Cup\xc4\x83 a Moldovei \xc8\x99i o Supercup\xc4\x83 a Moldovei, ambele c\xc3\xa2\xc8\x99tigat \xc3\xaen sezonul 2011-2012._NEWLINE_Clubul \xc3\xae\xc8\x99i sus\xc8\x9bine meciurile de acas\xc4\x83 pe Complexul Sportiv Raional Orhei, stadion care pe l\xc3\xa2ng\xc4\x83 terenul de fotbal mai este dotat \xc8\x99i cu pist\xc4\x83 de atletism.\n_START_SECTION_\nOrheiul Vechi\n_START_PARAGRAPH_\nOrheiul Vechi este un complex muzeal \xc8\x99i istoric situat pe malul R\xc4\x83utului, \xc3\xaen preajma satelor Butuceni \xc8\x99i Trebujeni din raionul Orhei, la 20\xc2\xa0km de centrul raional, Orhei. Este un monument care a cunoscut diverse culturi arheologice, pe aici au trecut diferite popoare migratoare: bastarnii, sarma\xc8\x9bii, go\xc8\x9bii, hunii, avarii, slavii, ungurii s.a. \xc3\x8en perioada medieval\xc4\x83 (sec. IX-XIII) aici se \xc3\xaenfiin\xc8\x9beaz\xc4\x83 schituri s\xc4\x83pate \xc3\xaen st\xc3\xa2nca. La \xc3\xaenceputul secolului al XIV-lea aici se afl\xc4\x83 a\xc8\x99a-numitul \xc8\x98ehr al-Djedid - \xe2\x80\x9eOra\xc8\x99ul Nou\xe2\x80\x9d al Hoardei de Aur. P\xc3\xa2n\xc4\x83 ast\xc4\x83zi s-au p\xc4\x83strat fundamentele moscheii, mihrabului, minaretului, caravanseraiului \xc8\x99i ale bailor._NEWLINE_Ora\xc8\x99ul medieval moldovenesc Orheiul Vechi este \xc3\xaenfiin\xc8\x9bat \xc3\xaen secolul al XV-lea pe ruinele \xe2\x80\x9eOra\xc8\x99ului Nou\xe2\x80\x9d al Hoardei de Aur. Perioada de maxim\xc4\x83 dezvoltare a Orheiului Vechi moldovenesc este atins\xc4\x83 \xc3\xaen a dou\xc4\x83 jum\xc4\x83tate a secolului al XV-lea. \xc3\x8en aceast\xc4\x83 perioad\xc4\x83 pe malul R\xc4\x83utului sunt \xc3\xaen\xc4\x83l\xc8\x9bate palatele p\xc3\xa2rc\xc4\x83labului de Orhei \xc8\x99i cele dou\xc4\x83 biserici ortodoxe._NEWLINE_Cercetarea arheologic\xc4\x83 a complexului Orheiul Vechi a \xc3\xaenceput \xc3\xaen anul 1947. Tot \xc3\xaen acea perioad\xc4\x83 a fost creat \xc8\x99i complexul muzeal \xe2\x80\x9eOrheiul Vechi\xe2\x80\x9d. Numele Complexului muzeal provine de la denumirea unei localit\xc4\x83\xc8\x9bi istorice Ora\xc8\x99ul medieval Orhei, care a existat \xc3\xaen secolele XV-XVI, denumire evoluat\xc4\x83 \xc3\xaen Orheiul Vechi dup\xc4\x83 p\xc4\x83r\xc4\x83sirea a\xc8\x99ez\xc4\x83rii \xc8\x99i \xc3\xaentemeierea \xc3\xaen alt loc al unui ora\xc8\x99, cu acela\xc8\x99i nume, p\xc4\x83strat p\xc3\xa2n\xc4\x83 \xc3\xaen zilele noastre. Complexul muzeistic Orheiul Vechi reprezint\xc4\x83 un sistem de monumente istorice \xc8\x99i priveli\xc8\x99ti naturale amplasate \xc3\xaentre satele Trebujeni \xc8\x99i Butuceni. Dintre aceste monumente de o semnifica\xc8\x9bie aparte sunt: cetatea getic\xc4\x83, cetatea medieval\xc4\x83, feredeul, hanul \xc8\x99i biserica, complexele rupestre.'